Agter die skerms van skoonheidskompetisie vir 60+Finaliste van Mev. Senior Amerika-skoonheidskompetisie.Foto: Independent/Brian Finke “Op hierdie ouderdom het jy operasies, motorongelukke, sterftes en egskeidings agter die rug. Noem dit en ons was daardeur,” sê Mev. Arkansas, een van die finaliste vir die Mev. Senior Amerika-skoonheidskompetisie. “Dis hoe jy daarop reageer en of jy groei wat jou wys maak.” In die VSA is daar jaarliks tientalle vroue wat kies om hul ouderdom te vier met dié kompetisie. Dames wat die swierige ouderdom van 60 bereik het, word op die webblad uitgenooi om hul talente te deel en nuwe vriende te maak. In 2016 het Mev. Missouri met die wentitel weggestap. Elk van die finaliste kry tydens die kompetisie 30 sekondes om hul raad vir jongmense te deel. Hulle word ook beoordeel volgens hul talente en die aandrok wat hulle uitgekies het. Independent het met die fotograaf Brian Finke gepraat wat vir die tydskrif Good Housekeeping foto’s geneem het in 2016 se kompetisie. Finke vertel sommige van die vroue is al 90 jaar oud. “Ek was stomgeslaan oor die talent wat die deelnemers gehad het. Dit is duidelik dat Mev. Senior Amerika vir die deelnemers ŉ viering was van ŉ leeftyd van prestasies, eerder as nét ŉ skoonheidskompetisie. “Ek is agter die skerms toegelaat, waar ek die meer ontspanne oomblikke kon vasvang. Baie van die deelnemers was gespanne, maar dit het nie gewys toe hulle op die verhoog verskyn het nie,” vertel Finke. “Dit was goed om te hoor waar hulle elkeen vandaan kom. Ek het hulle dopgehou terwyl hulle hul hare en grimering doen – dit het gelyk of elkeen ŉ pro is.” ŉ Oomblik wat hy altyd sal onthou, was die aand toe hy vir die vroue gevra het om ná die oefensessie te bly sodat hy hulle kon afneem. “Een vir een het die vroue voor die kamera ingespring en begin flankeer terwyl ek die foto’s neem. Almal het mekaar aangemoedig en hande geklap. Dit was so onverwags – en skreeusnaaks.”